Care e treaba cu smartphone-ul “made in Vâlcea”?

Serios, știe să-mi explice cineva? Că nu înțeleg de ce cineva împinge povestea asta dubioasă pe la toate saiturile de știri din România.

Anume:

La Râmnicu Vâlcea, patru tineri au construit un smartphone românesc, într-un garaj, întocmai ca legendarul antreprenor. Deşi nu e primul smartphone de producţie românească, succesul tinerilor IT-işti a ajuns deja la urechile unor cumpărători: au 130 de precomenzi. (digi24)

Ei, ce mai aflăm din articolul ăsta (și din altele aproape identice): antreprenorii sunt patru la număr, trei “IT-ști” și un absolvent de Conservator. Nu zice nimeni ce fel de IT-ști sunt. Ce background au, sunt programatori? Fac saituri web? Sunt ingineri? Știu să programeze un chip? Știu să facă design industrial? Design de PCB-uri? Ah, asta cică da (“Ştefan Epistatu, iniţiator proiect: Placa de bază este concepută sută la sută de mine”). O să-și facă singuri softul? O să-și facă singuri ringtone-urile? Altă utilizare pentru menestrel nu văd.

Ce mai știm: nu știm ce procesor o să aibă, dar aș putea specula că o să fie un MediaTek generație veche, să zicem 2014, pe 28nm, gen Helio X10. Singurul motiv pentru care te-ai lăuda că pui baterie de 15.800 mAh ar fi să compensezi pentru un hardware FOARTE ineficient dpdv al consumului de energie. Sunt curios cum arată un telefon cu 15.800 mAh pe el, probabil ca Motorolele alea blanao din vremurile bune.

Apoi: “Carcasa este din aluminiu şi vine din China, alături de display, iar unele componente sunt printate 3D în atelierul din Vâlcea. Camera foto de pe faţă are 13 megapixeli, cea de pe spate 8, iar rezoluţia ecranului este de 1920X1080.”

Îmi place foarte mult cum e scris articolul. Lasă constant loc de îndoială și de speranță că nu e de fapt doar un telefon importat din China. Nu șefule, e făcut aiciea în România, e printat 3D să mor io.

Să facem o listă a componentelor posibile dintr-un telefon care pot fi tipărite 3D:

carcasă

Să facem acum o listă a componentelor care nu pot fi tipărite 3D, cel puțin nu cu resursele unui startup din Vâlcea care nu are fonduri, nu are produs, nu are investitori și are doar un vaporware împins cu forța către site-urile de știri:

piesele electronice de pe placa de bază, gen procesor, memorii, fișe de conectare

senzorii foto, lentilele și subansamblele aferente

ecranul

bateria aia blanao

Așadar da, e posibil să fabrice carcasa chiar aici în România. Ah stai, că asta vine din China și oricum nu poți printa 3D cu aluminiu.

Apoi aflăm că punctul forte al telefoanelor va fi garanția. Se strică softul, se strică aparatul? Îți dăm unul nou! De ce nu îl repară nu scrie în articol, dar ok.

Apoi aflăm așa:

a) “O sută treizeci de telefoane au fost deja plătite şi urmează să fie livrate la începutul anului viitor.”

b) “urmând ca din ianuarie 2018 în Râmnicu Vâlcea să fie deschisă şi o linie de producţie.”

c) “Romulus Ghinoiu, cumpărător: Când am văzut telefonul, mi-a plăcut, se mişcă foarte bine, are un procesor rapid. cu siguranţă o să-l cumpăr şi pentru angajaţii mei.”

Dacă vă uitați la clipul din articol, băieții au în mână un telefon finisat, ca nou, ieșit de pe o linie automată de producție. Linie de producție pe care n-o au, după cum zic chiar ei. Apoi arată o mașinărie de printat 3D care nu printează nimic concret, apoi îl arată pe unul din băieții ăia cum lipește o piesă pe o placă de bază folosind un ciocan de lipit. Nu știu dacă ați văzut vreodată interiorul unui telefon și finețea cu care sunt lipite componentele alea acolo. Cine a văzut va râde cu toate părțile corpului la gândul că cineva face un telefon cu mâna lipind ca Dorel cu ciocanul ăla de lipit procesorul și memoriile în placa de bază.

Ah, și să nu uit, clientul ăla care a fost impresionat de telefon și o să ia și angajaților? Romulus Ghinoiu ăla? “Tânăra speranță a PMP-ului Vâlcean” care are o firmă de branding și marketing în Vâlcea? 100% nu are nicio legătură cu țeapa asta și e doar un client mulțumit căruia i-a plăcut cum se mișcă telefonul inexistent fabricat în Vâlcea.

Update, că am găsit telefonul: poate chiar a fost impresionat, caz în care sunt curios cât a dat pe telefon, că la chinezi telefonul din clip se vinde pe la 100 de euro.